סרטן, ברפואה, קבוצה של מחלות המאופיינת בגדילה בלתי מבוקרת של תאי גוף לא-תקינים, היוצרת גוש (שֵׂאת, ובלשון שגורה "גידול"). כאשר תאי השאת מגלים נטייה לחדור לרקמות בְּרִיאוֹת סמוכות, ואף להתפשט למקומות אחרים בגוף, השאת נקראת ממאירה. לא לכל סרטן תכונה של ממאירוּת, אבל בלשון הדיבור, כשאומרים "סרטן" סתם, מתכוונים לשאת ממאירה. ללא טיפול, רוב המחלות הסרטניות מסתיימות בדרך כלל במוות. יותר מ-100 סוגים של מחלה זו ידועים אצל האדם.